जांच में दूध का दूध और पानी का पानी ही नहीं हुआ बल्कि इसमें जहरीले अंश भी मिले हैं। ऐसे में शक्ति और पोषण का मुख्य स्रोत माना जाने वाला दूध अब आपको प्रोटीन और कैल्शियम देने की बजाए स्लो पायजन दे रहा है। शहर में दूधियों द्वारा बेचे जा रहे दूध में 9 तरह के कीटनाशक पाए गए हैं। हिसार की लुवास के वैज्ञानिकों द्वारा दूधियों के ढोल से लिए गए दूध के सैंपलों की जांच में यह खुलासा हुआ है। लुवास के वेटरनरी पब्लिक हेल्थ डिपार्टमेंट ने पिछले दिनों प्रदेश के सात जिलों हिसार, भिवानी, सिरसा, अम्बाला, महेंद्रगढ़, जींद रोहतक में दूधियों द्वारा बेचे जाने वाले दूध में कीटनाशकों की मिलावट पर शोध किया है।